Ο **Δήμαρχος Φιλοθέης Ψυχικού Δημήτρης Γαλάνης** ανοίγοντας με ομιλία του την εκδήλωση τόνισε :«Με μεγάλη χαρά σας καλωσορίζω στην κοπή της πίτας του Δήμου μας, μετά από δύο χρόνια που η πανδημία περιόρισε τις συναντήσεις μας στη σκιά όμως δυστυχώς ενός πολέμου που μόλις ξεκίνησε και έπληξε ήδη τους ομογενείς μας στην Μαριούπολη, πολλοί εκ των οποίων μάλιστα εχουν συγγενείς και στρνούς δεσμούς με το Προάστιο μας. Ξεκινάω λοιπόν λέγοντας ότι η σκέψη μας απόψε είναι στο δοκιμαζόμενο λαό της Ουκρανίας και ιδιαίτερα στους χιλιάδες Έλληνες που ζουν εκεί».

Στη συνέχεια, ο Δήμαρχος αναφέρθηκε στα έργα που έγιναν τα τελευταία 2,5 χρόνια, από την ανάληψη των καθηκόντων της παρούσας Δημοτικής Αρχής και του στόχου ο οποίος τέθηκε ώστε να καταστεί ο Δήμος μας ως Προάστιο Πρότυπο. «Απέναντι στην κρίση της πανδημίας, καταφέραμε να παραμείνουμε πλήρως λειτουργικοί, εκσυγχρονίζοντας τις ηλεκτρονικές υπηρεσίες του Δήμου μας και προχωρήσαμε στον Ψηφιακό Μετασχηματισμό του.Την ίδια στιγμή, όλον αυτόν τον καιρό, στοχεύσαμε και επενδύσαμε στη βελτίωση της ποιότητας της ζωής μας.

- Αναβαθμίσαμε τους κοινόχρηστους χώρους του Δήμου μας

.- Βελτιώσαμε τις σχολικές υποδομές. Σε όλα τα σχολικά κτίρια έχουν γίνει έργα συντήρησης και αποκατάστασης.

- Έχουμε σε εξέλιξη ένα τεράστιο τεχνικό πρόγραμμα με εγκεκριμένες πιστώσεις πάνω από 13 εκατ. ευρώ και χρηματοδοτούμενο κατά τα 2/3, το οποίο θα αναβαθμίσει ακόμα περισσότερο το Προάστιό μας το οποίο περιλαμβάνει ένα ευρύ φάσμα έργων: Από κοινόχρηστους χώρους, όπως ο παιδικός κήπος Πικιώνη στη Φιλοθέη, μέχρι αδρευτικά έργα, έργα ομβρίων, αναβάθμιση του αθλητικού κέντρου Νέου Ψυχικού, αναβάθμιση παιδικών σταθμών, κεντρικές πλατείες, όπως η Πλ. Ελευθερίας, σχέδια βιώσιμης αστικής κινητικότητας, έργα οδοποιίας κ.α.Τα περισσότερα έργα έχουν ήδη δημοπρατηθεί και είτε βρίσκονται σε εξέλιξη ή ξεκινάνε σύντομα όπως το Αθλητικό Κέντρο Νέου Ψυχικού και η Παιδική Χαρά της Πλατείας Ελευθερίας στο Νέο Ψυχικό.Κάποια άλλα έχουν ήδη ολοκληρωθεί, όπως η παιδική χαρά Μακεδονίας, ένα πραγματικό στολίδι για τον Δήμο μας. Μια παιδική χαρά πρότυπο, με διεθνείς προδιαγραφές.

Επιπλέον, στα τέλη Ιανουαρίου βρεθήκαμε αντιμέτωποι με μία πρωτόγνωρη κατάσταση, απόρροια της εντεινόμενης κλιματικής κρίσης μετην μεγαλυτερη θεομηνία που που έχουμε ζήσει στην περιοχή μας.Ως Δημοτική αρχή, μέλημά μας ήταν εξαρχής το να βρεθούμε δίπλα στους πολίτες, τόσο με προληπτικές δράσεις όσο και με μαχητική παρουσία στο πεδίο καθ' όλη τη διάρκεια της χιονόπτωσης.

- Καταφέραμε στις δύσκολες ώρες να μη μείνει κανένας μόνος του, δώσαμε προτεραιότητα στην εξυπηρέτηση των συνανθρώπων μας που έχρηζαν ιατρικής φροντίδας και περίθαλψης. Αντιμετωπίσαμε 15 έκτακτα περιστατικά.

- Κινηθήκαμε άμεσα για την αποκατάσταση της ηλεκτροδότησης. Φροντίσαμε να έχουμε εργολάβους και στις 3 κοινότητες. Καταφέραμε κατά τη διάρκεια της κακοκαιρίας να έχουμε 18 μηχανήματα εντός του Δήμου μας.Επιτρέψτε μου τέλος να αναφερθώ στην μόλις εκδοθείσα απόφαση του ΣΤΕ με την οποία διασφαλίζεται η αποκλειστική κατοικία και για πρώτη φορά αναγνωρίστηκε σε δικαστική απόφαση ότι επαγγελματική δραστηριότητα στο Ψυχικό επιτρέπεται μόνο στα 3 οικοδομικά τετράγωνα και πουθενά αλλού.»

Αμέσως μετά, ο Δήμαρχος υποδέχθηκε τους τρεις διακεκριμένους συμπολίτες μας που τιμήθηκαν χθες το βράδυ απο τον Δήμο Φιλοθέης Ψυχικού: Τον «πολυσχιδή και πολυγραφότατο» Νίκο Δήμου, που έχει σημαδέψει τα ελληνικά γράμματα, την υψίφωνο Χριστίνα Πουλίτση, ερμηνεύτρια παγκόσμιου βεληνεκούς με εμφανίσεις στα σημαντικότερα θέατρα της υφηλίου και τον Αθανάσιο Γκαβέλα, χρυσό μας Παραολυμπιονίκη στα 100 μ. στους αγώνες του Τόκιο.

Επιδίδοντας την τιμητική πλακέτα ο Δήμαρχος και η Υπουργός Παιδείας κα Νίκη Κεραμέως στον **Νίκο Δήμου**, κάτοικο Ψυχικού, ο τιμώμενος συγγραφέας, αρθρογράφος,διαφημιστής και φωτογράφος εξέφρασε την χαρά του και λαμβάνοντας το λόγο ,επεσήμανε:«Είναι μεγάλη η τιμή που μου επιφυλάξατε απόψε, εδώ στην πόλη μου που ζω πάνω από 50 χρόνια, απολαμβάνοντας τις βόλτες μου στα πάρκα του πράσινου προαστίου μας - θα ευχόμουν μόλις όλα επανέλθουν σε μία κανονικότητα μετά την πανδημία,αυτός ο Δήμος να θριαμβεύσει και στο Πολιτιστικό τομέα, ενισχύοντας την πνευματικότητα των συμπολιτών μας με εκδηλώσεις».

Η υψίφωνος **Χριστίνα Πουλίτση** που όταν βρίσκεται στην Ελλάδα ,είναι μόνιμη κάτοικος Φιλοθέης ,παρέλαβε την τιμητική της πλακέτα από τον κύριο Γαλάνη και την Υφυπουργό Υγείας κα Ζωή Ράπτη.Κατά την σύντομη ομιλία της υπογράμμισε κάτι ιδιαίτερα σημαντικό που συγκίνησε τους παρευρισκόμενους αναφέροντας:.«Σας ευχαριστώ για την τιμή αλλά η δική μου προσφορά μέσω του λυρικού τραγουδιού είναι η αναγνώριση του κοινωνικού ρόλου της τέχνης και η ολοκλήρωσή μας μέσω αυτής ως άνθρωποι -ιδιαίτερα τις δύσκολες εποχές που ζούμε.»

Επιπλέον, επιβραβεύτηκε από τον Δήμαρχο και την Αντιπεριφερειάρχη κα Λουκία Κεφαλογιάννη ο χρυσός παραολυμπιονίκης του Τόκιο στα 100m μέτρα, **Αθανάσιος Γκαβέλας** ο οποίος ανέβηκε στη σκηνή καταχειροκροτούμενος από όλο τον κόσμο και συνοδευόμενος από τον προπονητή του και αθλητικό πατέρα του -όπως τον χαρακτήρισε- κο Νέστορα Κολοβό. Ο Νάσος κατασυγκίνησε όσους παρακολούθησαν μέσα στην αίθουσα αλλά και διαδικτυακά την όμορφη εκδήλωση αφού με ζεστά λόγια εξέφρασε την ευγνωμοσύνη του αλλά και την στήριξη που λαμβάνει από τον Δήμο .«Βρίσκομαι εδώ από όπου ξεκίνησα, από το σχολείο μου το 1ο Λύκειο Νέου Ψυχικού,της γειτονιάς μου. Εδώ όπου έμαθα τα πρώτα μου γράμματα, εδώ που τελείωσα το σχολείο, εδώ που διδάχθηκα ήθος, έδωσα τους πρώτους μου αγώνες και κατάφερα παρά τα προβλήματα όρασης μου να βάλω υψηλούς στόχους ώστε πέρσι το καλοκαίρι να πραγματοποιήσω και το μεγάλο μου όνειρο ,κατακτώντας το Χρυσό στους Ολυμπιακούς του Τόκιο. Να έχουμε όλοι το φως μέσα μας, για να μας δίνει τη δύναμη και το κίνητρο να συνεχίζουμε το όνειρό μας».
Ο Πανοσιολογιότατος **Αρχιμανδρίτης Ιωαννίκιος** ευλόγησε την βασιλόπιτα και έδωσε τις ευχές του για τη νέα χρονιά.
Αμέσως μετά την κοπή της πίτας από τον Δήμαρχο και την Πρόεδρο του Δημοτικού Συμβουλίου κα Κλαίρη Σινανιώτη, μοιράστηκαν σε όλους τους παρευρισκόμενους κομμάτια πίτας, δύο εκ των οποίων εμπεριείχαν τα τυχερά φλουρία της χρονιάς με δώρα τα δύο ρολόγια προσφορά του κοσμηματοπωλείου Πατσέας
Τέλος, η υποδιευθύντρια του 1ου Γενικού Λυκείου Νέου Ψυχικού κα Κοσμά Βικτωρία, ευχαρίστησε τη Δημοτική Αρχή και την Σχολική Επιτροπή Δευτεροβάθμιας Εκπαίδευσης για την ριζική ανακαίνιση της αίθουσας που που φιλοξένησε την εκδήλωση ενώ ανακοίνωσε την μετονομασία του Γυμναστηρίου του Λυκείου σε «Αθανάσιος Γκαβέλας».

Την εκδήλωση που παρουσίασε η δημοσιογράφος Ειρήνη Νικολόπουλου, οργάνωσε η Υπεύθυνη Πολιτιστικών Δράσεων του Δήμου μας, ηθοποιός και σκηνοθέτις Νικόλ Δημητρακοπούλου.
Παρευρέθηκαν ακόμη η Γενική Γραμματέας Ενέργειας κα Αλεξάνδρα Σδούγκου, οι πολιτευτές της Νέας Δημοκρατίας Φώτης Καρύδας και Μαριάνθη Καφετζή Ραφτοπούλου και εκπρόσωπος του τέως Υπουργού κου Γιώργου Κουμουτσάκου.Επιπλέον τηρήθηκαν όλα τα μέτρα προστασίας που επιβάλλουν τα πρωτόκολλα ελέγχου της πανδημίας.

Μια υπέροχη βραδιά, κατά την οποία η Δημοτική Αρχή ανέδειξε το όραμά της για την επίτευξη του στόχου της- που δεν είναι άλλος από την ποιοτική ανάδειξη και πολιτιστική αναβάθμιση του Προαστίου μας!